**ישראל בהרב** (נולד ב-30 באוקטובר 1945) הוא איש עסקים ויזם היי-טק ישראלי, תת אלוף במילואים בחיל האוויר הישראלי.. בהרב הוא אלוף הפלות ובמהלך שירותו כטייס קרב בחיל האוויר הישראלי נרשמו לזכותו 12 הפלות של מטוסי מיג 21. על פעילותו במהלך מלחמת יום הכיפורים עוטר בעיטור המופת.

ביוגרפיה
--------

בהרב נולד וגדל בקיבוץ שדות ים. למשפחתו של ישראל בהרב שורשים בעולם החסידי, והוא צאצא של הרב שלמה רבינוביץ, האדמו"ר הראשון של חסידות ראדומסק. סבו של ישראל בהרב, שלמה, שהיה ממייסדי כפר חסידים, הוא נינו של האדמו"ר וקרוי על שמו. ישראל בהרב עצמו הוא נינו של הרב שלמה חנוך רבינוביץ, האדמו"ר הרביעי בשושלת ראדומסק, שנספה עם קהילתו בשואה.

בהרב התגייס לצה"ל בשנת 1963 והתנדב לקורס טיס. הוא שימש כמדריך בבית הספר לטיסה והיה חבר בצוות האווירובטי של חיל האוויר. את גיחתו המבצעית הראשונה עשה ביולי 1966, במהלך הקרב על המים, כשנטל חלק בהפצצת מפעל הטיית הבניאס. בנובמבר אותה שנה השתתף כטייס מטוס דאסו אוראגן בטייסת הצרעה בפעולת סמוע. במהלך הגיחה נפגע מטוסו של בן זוגו למבנה, יוחנן רוזר, שאיבד את עינו, ובהרב כיוון אותו במהלך הנחיתה. במלחמת ששת הימים הטיס מטוס אוראגן במסגרת טייסת 113 והשתתף בהפצצות שדות התעופה במדינות ערב במהלך מבצע מוקד. בגל הראשון היה במבנה שהפציץ את שדה התעופה פאיד. לאחר המלחמה עבר הסבה למטוסי מיראז' 3 ("שחק") בטייסת 117.

במלחמת ההתשה שירת כטייס מיראז' 3 בטייסת 101. במהלך המלחמה הפיל בקרבות אוויר שבעה מטוסים. טכניקת ההפלה שלו, באמצעות ירי תותחים, מכונה מאז בחיל האוויר "צרור בהרב". ביולי 1970 השתתף במבצע רימון 20, קרב אוויר המוני שנערך מול טייסים סובייטים. באותה שנה הודח מהטייסת לאחר חילוקי דעות עם מפקד הטייסת יפתח ספקטור, בעקבות תחקיר על קרב אוויר. בהרב עבר לשרת כסמ"ט ב' בטייסת אוראגן ששימשה לקורס אימון מבצעי לטייסים צעירים.

במלחמת יום הכיפורים שימש כסגן מפקד טייסת 101. ביום השני למלחמה, כאשר היה במהלך ריצת ההמראה בעת הזנקה ליירוט, התפוצץ גלגל המטוס. המטוס התרסק מיד לאחר ההמראה ובהרב נפגע. ידו הימנית נכוותה באורח קשה אך אף על פי כן חזר לטוס כשבמקביל המשיך לקבל טיפולים בבית החולים. לאחר שמפקד הטייסת, אבי לניר, נפגע ונפל בשבי הסורי, קיבל בהרב את הפיקוד על הטייסת והוביל אותה עד תום המלחמה. במהלך הקרבות הפיל בהרב שלושה מטוסים. על פעולותיו במלחמה זכה לעיטור המופת.

רשימת הפלותיו:

| מספר | תאריך הקרב | המטוס המפיל | המטוס שהופל | החימוש | פרטי ההפלה |
| --- | --- | --- | --- | --- | --- |
| 1 | 6 באוקטובר 1969 | מיראז' 3 | מצריםמצריםמיג 21 מצרי | תותחים | מעל ביצות אגם מנזלה, בדלתה |
| 2 | 6 באוקטובר 1969 | מיראז' 3 | מצריםמצריםמיג 21 מצרי | תותחים | הפלה שנייה באותו הקרב |
| 3 | 25 במרץ 1970 | מיראז' 3 | מצריםמצריםמיג 21 מצרי | תותחים | צפונית לאסמאעיליה |
| 4 | 27 במרץ 1970 | מיראז' 3 | מצריםמצריםמיג 21 מצרי | תותחים | אזור כותמיה |
| 5 | 27 במרץ 1970 | מיראז' 3 | מצריםמצריםמיג 21 מצרי | טיל | הפלה שנייה באותו הקרב |
| 6 | 10 ביולי 1970 | מיראז' 3 | מצריםמצריםמיג 21 מצרי | טיל | מעל הדלתה, מזרחית למנצורה |
| 7 | 10 ביולי 1970 | מיראז' 3 | מצריםמצריםמיג 21 מצרי | תותחים | הפלה שנייה באותו הקרב |
| 8 | 13 בספטמבר 1973 | מיראז' 3 | סוריהסוריהמיג 21 סורי | טיל | במהלך קרב אוויר המוני בסמוך לטרטוס |
| 9 | 13 בספטמבר 1973 | מיראז' 3 | סוריהסוריהמיג 21 סורי | תותחים | הפלה שנייה באותו הקרב |
| 10 | 23 באוקטובר 1973 | מיראז' 3 | סוריהסוריהמיג 21 סורי | תותחים | במהלך קרב אוויר המוני מעל דמשק |
| 11 | 24 באוקטובר 1973 | נשר | מצריםמצריםמיג 21 מצרי | תותחים | בקרב אוויר המוני מערבית לסואץ ג'בל עוביד |
| 12 | 24 באוקטובר 1973 | נשר | מצריםמצריםמיג 21 מצרי | תותחים | הפלה שנייה באותו הקרב |

בהמשך הקריירה הצבאית שלו היה בהרב שותף בצוות שנועד לבחון ולהחליט מה יהיה מטוס הקרב הבא של חיל האוויר. הוא הוביל את הבחירה במטוסי מקדונל דאגלס F-15 איגל ולקראת קליטתם בחיל האוויר הישראלי שימש קצין הפרויקט במחלקת אמצעי לחימה. במהלך התקופה נדרש לשכנע את שר הביטחון שמעון פרס בנחיצות רכישת המטוסים על פני אופציות אחרות. בהמשך שירת כמפקד טייסת תעופה וסגן מפקד בסיס עציון בסיני. ב-1977 מונה למפקד טייסת 113 ("הצרעה"), אז טייסת מטוסי כפיר. במסגרת זו פיקד על מטוסי הטייסת במהלך "מבצע מרגלית", הפצצת יעדי מחבלים בלבנון. לאחר שנה וחצי של לימודים בקולג' של חיל האוויר המלכותי מונה בשנת 1982 לראש מחלקת אמצעי לחימה (אמל"ח) במטה חיל האוויר. בהרב שירת בתפקיד עד 1984. הוא התנגד להמשך פרויקט הלביא לאחר שמצא שהמטוס לא ענה לצורכי החיל. בעקבות התנגדותו ל"לביא" הועבר מחיל האוויר ומונה לראש החטיבה לתכנון אסטרטגי באגף התכנון.

בהרב חזר לחיל האוויר ושירת כראש להק המודיעין בדרגת תת-אלוף (בשנים 1988–1990). בתפקידו האחרון בצה"ל שירת כנספח צבאי באוסטריה ובשווייץ. בהרב סיים את שירות הקבע ב-1993. גם לאחר שחרורו המשיך לשרת בהתנדבות כמדריך טיסה במילואים עד גיל 60. בספטמבר 2003 פרסם מכתב גלוי תחת הכותרת "אתם לא חברים" ובו יצא נגד מכתב הטייסים הסרבנים.

במהלך הקריירה העסקית שלו היה מעורב בהרב במספר מיזמי היי-טק. הוא שימש כיו"ר פעיל בחברת "עידנית" לאחר היווסדה ב-1995, החברה נמכרה ומוזגה אל חברת "סאיטקס ויז'ן" ונמכרה ב-2005 ל-HP תמורת 230 מיליון דולר. בשנים 1998 עד 2000 עמד בראש חברת Objet technologies והיה מעורב בהקמת חברות Optolnics ו-Healinx. בהרב ייסד ושימש כמנכ"ל בחברת הייעוץ BI-101 וכיהן כמנכ"ל של חברת מירג', חברת השקעות ציבורית שנסחרה בבורסה לניירות ערך בתל אביב. ב-2003 ייסד עם אייל דותן את חברת באפרזון סקיוריטי (Bufferzone Security) העוסקת בהגנת מחשבים מפני וירוסים, סוסים טרויאנים וקודים עוינים, באמצעות טכנולוגיית וירטואליזציה.

בהרב בוגר הקולג' של חיל האוויר המלכותי, בעל תואר ראשון בהצטיינות בהיסטוריה מאוניברסיטת תל אביב ותואר שני במדע המדינה ומנהל עסקים מאוניברסיטת חיפה.

חיים אישיים
-----------

בהרב היה נשוי לפועה עד למותה ב-2023 ולהם שלושה ילדים, שניים מבניו טייסים אף הם.

לקריאה נוספת
------------

* פנחס וולף, "באותו תא שטח התרוצצו יותר מ-30 מטוסים. משהו מטורף", במחנה 26.1.07
* "איך הוא עף", ראיון עם ישראל בהרב, מעריב, 31.6.06
* ישראל בהרב, **בין רקיע לארץ - סיפורו של טייס קרב**, ספרי ניב, נובמבר 2023

קישורים חיצוניים
----------------

ויקישיתוף מדיה וקבצים בנושא **ישראל בהרב** בוויקישיתוף
* ישראל בהרב באתר חברת טראסטוור
* צאלה קוטלר, ‏מכורים סדרתיים, באתר גלובס, 10 ביולי 2008
* עיטור המופת שהוענק לישראל בהרב, באתר "בעוז רוחם" של אגף כוח האדם בצה"ל, אוקטובר 1973
* ישראל בהרב מספר על תאונה ועל קרבות אוויר, ראיון באתר יוטיוב
* מירב הלפרין, ‏שני מיגים ביד אחת, **בטאון חיל האוויר** 121, פברואר 1981, באתר הספרייה הדיגיטלית להיסטוריה ומורשת חיל האויר
* אל"מ י' (ישראל בהרב), ‏המלכוד הכפול, **בטאון חיל האוויר** 153, יולי 1986, באתר הספרייה הדיגיטלית להיסטוריה ומורשת חיל האויר
* יולי חרומצ'נקו, ‏הספר השחור של בהרב, **בטאון חיל האוויר** 197, אייר תשנ"ד - אפריל 1994, עמ' 37 - 42, באתר הספרייה הדיגיטלית להיסטוריה ומורשת חיל האויר
* אבינועם מיסניקוב, הפלת מטוס האורגן של סרן מרדכי פינטו אתר מרקיע שחקים
* מוטי חבקוק ואילן ורשאי מטוסים ומיתוסים בטאון חיל האוויר גיליון 155 (256) פברואר 2004
* ספר זמין ברשת **סרטי קרבות אויר ותקיפת שדות תעופה של ישראל בהרב**, באתר הספרייה הדיגיטלית להיסטוריה ומורשת חיל האויר
* אתר למנויים בלבד מלחמת יום כיפור: אחד הניצחונות הגדולים של חיל האוויר, באתר הארץ, 28 באוקטובר 2021

הערות שוליים
------------

1. 1 2 3 4 5  ראיון עם ישראל בהרב, על אזרחי, 3 בדצמבר 2011
2. ↑  ישראל בהרב, הקרב האמיתי- על הקרקע, אתר מרקיע שחקים
3. ↑  רונה תמיר, 13=1+12, בטאון חיל האוויר, גיליון 121, יוני 1998
4. ↑  ישראל בהרב, הפלה שלישית מיג 21 (בודד) 25.3.70, באתר מרקיע שחקים
5. ↑  סקייהוק ומיראז' במצרים, אתר חיל האוויר
6. ↑  אבינעם מיסניקוב, הפלת ארבעה מיג 21 מצריים באתר מרקיע שחקים
7. ↑  רונה תמיר, 13=1+12, בטאון חיל האוויר, גיליון 121, יוני 1998
8. ↑  מירב הלפרין, אהרון לפידות, **חליפת לחץ - דפים בספר הטיסות של חיל האוויר**, משרד הביטחון – ההוצאה לאור, 2000, הפרק "ביד אחת וללא מבער", עמ' 237–240
9. ↑  רונה תמיר, 13=1+12, בטאון חיל האוויר, גיליון 121, יוני 1998
10. ↑  ישראל בהרב, ישראל בהרב-מטוסי F-15 לישראל, אתר מרקיע שחקים
11. ↑  ישראל בהרב, מבצע מרגלית 9.11.77, אתר מרקיע שחקים
12. ↑  מכתבו של בהרב באתר ערוץ 7

| ראשי להק המודיעין בחיל האוויר |
| --- |
| 

|  |
| --- |
| שרגא ינאי • נתן כהן • משה הורביץ • גדעון אלרום • יוסף רענן • בנימין אימבר • ישראל שנן • זאב לירון • ישעיהו ברקת • שמואל שפר • רפי הר-לב • עמוס לפידות • חיים נוה • עודד ארז • ראובן איל • רן גורן • גיורא גורן • ישראל בהרב • יואל פלדשו • אבנר נווה • גדעון אילת • יוסף גונן • עמוס ידלין • יצחק (איציק) בן ששון • עידו נחושתן • אילן ברעם • רם שמואלי • אבישי לוי • יעקב שהרבני • ניצן בן-סירה • אורי אורון • אמיר גת • ת' |

 |




]